
Հայաստանը մոտ ապագայում օլիմպիական խաղերն ընդունելու հայտ չի ներկայացնի: Այդ մասին հայտարարեց ՀԱՕԿ նախագահ Գագիկ Ծառուկյանը ՄՕԿ նախագահ Թոմաս Բախի հետ համատեղ ասուլիսի ժամանակ:


Պատասխանելով iLur.am-ի հարցին՝ արդյոք Հայաստանը պատրաստվում է հարեւան երկրների օրինակով օլիմպիական հայտ ներկայացնել, ասենք, Ծաղկաձորի համար՝ Ծառուկյանը նշեց, որ դա, առաջին հերթին, կապված է նրա հետ, թե թիմն ինչքանով է պատրաստ:


ՀԱՕԿ նախագահի խոսքով՝ վերջին տարիներին Հայաստանում անցկացված միջազգային մարզական միջոցառումների ժամանակ հայաստանյան պատվիրակության ներկայացուցիչները ոսկե մեդալներ են նվաճել:


«Իհարկե, կարելի է դիմել, կարելի է կազմակերպել, որովհետեւ ունենք այդ վստահությունը, այդ հարգանքը: Բայց պետք է նախեւառաջ համապատասխան մարզաձեւերում պատրաստված անվանի մարզիկներ ունենանք: Ես ինձ շատ վատ կզգամ, որ իմ երկրում կազմակերպեմ միջոցառում՝ աշխարհի, Եվրոպայի մակարդակով, եւ չկարողանանք մեր երկրի դրոշը բարձրացնել», - ասաց օլիմպիական կոմիտեի նախագահը:


Ծառուկյանի խոսքով՝ մի շարք մարզաձեւեր, որոնք ավանդաբար Հայաստանում թույլ զարգացած են եղել, այժմ զարգացման գործընթացում են:


«Մենք մոտավորապես 8-9 մարզաձեւերում արդեն բարձր տեղեր ենք զբաղեցնում՝ մարմնամարզության երկու ձեւերը, լողը, ջրացատկը, հրաձգությունը, դահուկասպորտը: Երբ որ զգանք, որ պատրաստ ենք լինելու, կդիմենք միջազգային մրցույթներ անցկացնելու հայտով», - ասաց նա: 


Նշենք, որ տարիներ առաջ վրացական Բորժոմին եւ ադրբեջանական Բաքուն հայտ էին ներկայացրել համապատասխանաբար ձմեռային եւ ամառային օլիմպիական խաղերն անցկացնելու համար:


  
